MT Il-Ġurnal Uffiċjali tal-Unjoni Ewropea C 162/28

Pubblikazzjoni ta' applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2018/C 162/07)

Din il-pubblikazzjoni tikkonferixxi d-dritt ta' oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 (1)

DOKUMENT UNIKU

“SCRUMBIE DE DUNĂRE AFUMATĂ”

Nru tal-UE: PGI-RO-02234 — 26.10.2016

DOP ( ) IĠP ( X )

1. Isem (ismijiet)

“Scrumbie de Dunăre afumată” (RO)

2. Stat Membru jew pajjiż terz

Ir-Rumanija

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott

Klassi 1.7. Ħut frisk, molluski u krustaċji u prodotti derivati minnhom

3.2. Deskrizzjoni tal-prodott li għalih japplika l-isem f'(1)

L-“iScrumbie de Dunăre afumată” huwa Laċċ pontiku ffumigat mid-Delta tad-Danubju. Din il-ħuta tappartjeni għall-familja Clupeidae - speċi: Alosa pontica (Eichwald); subspeċi: Alosa pontica var. Danubii. B'piż minimu ta' 250 gramma u massimu ta' 400 gramma u b'tul ta' bejn 25 u 30 cm, dan jiġi pproċessat sħiħ jiġi mmellaħ u jiġi ffumigat b'duħħan kiesaħ permezz ta' metodu qadim speċifiku għaż-żona ġeografika ddefinita. Il-ħuta ffumigata għandha kulur dehbi metalliku minħabba l-proċess tal-fumigazzjoni li jinxtered b'mod ugwali mal-wiċċ kollu tagħha, u sawra mmerrqa u togħma ftit immellħa u ta' ħuta ffumigata b'konsistenza żejtnija.

Karatteristiċi fiżiċi u kimiċi

Xaħam totali: minimu ta' 11 %.

Karatteristiċi organolettiċi:

Id-dehra : Id-dehra esterna hija dik ta' ħuta ffumigata, sħiħa, imqaxxra u mnaddfa, b'ġilda nadifa u xotta, mingħajr traċċi ta' melħ. Il-ħuta hija lixxa, mingħajr xquq fil-ġilda. Kulur estern : Kulur dehbi uniformi u metalliku li jleqq. Kulur meta tinqata' : Abjad - safrani - fir-roża Togħma u aroma : Togħma konsistenti, ftit immellħa, ta' ħuta ffumigata. Minħabba l-metodu tal-ipproċessar, hija l-ewwel għandha togħma ħelwa, segwita minn ħjiel ta' melħ u ta' aċidità baxxa. Konsistenza : Densa, elastika, kremuża. Sawra : Immerqa.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Materja prima

Il-Laċċ pontiku hija ħuta selvaġġa li tgħix fil-Baħar l-Iswed u temigra fid-Danubju sabiex tbid. Hija ma tikolx matul il-vjaġġ kollu “l hemm u lura. L-ispeċi ma tistax titrabba f'faċilitajiet tal-akkwakultura u l-ħut jinqabad biss matul il-migrazzjoni tiegħu lejn id-Danubju. Il-Laċċ pontiku jilħaq il-maturità tiegħu u jista” jittiekel fl-età ta' sentejn sa tliet snin, bit-tul tal-ħuta jkun bejn 25 u 30 cm. L-“iScrumbie de Dunăre afumată” tiġi prodotta esklussivament mil-Laċċ pontiku (Alosa pontica var. Danubii).

Il-laċċ li jintuża bħala materja prima għall-“iScrumbie de Dunăre afumată” jinqabad, bl-użu ta' metodu tradizzjonali, fid-Danubju biss, minn ħalqu (isobath ta' 20 m) fil-parti fejn ix-xmara tisserpeġġa ħafna magħrufa bħala Cotul Pisicii (mil nawtiku 75-75). L-eżaminazzjonijiet tal-Laċċ pontiku li nqabad lil hinn minn dak il-limitu mhux biss urew tnaqqis fil-kontenut tax-xaħam li jagħmel ħsara lit-togħma iżda anki numru kbir ta' parassiti fil-ħuta. Immedjatament wara li jinqabad, il-laċċ jitqiegħed f'tankijiet imkessħin b'silġ għamla ta' laqx.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha fil-proċess tal-produzzjoni tal-“iScrumbie de Dunăre afumată” jseħħu fi ħdan iż-żona ġeografika ddefinita. Il-proċess tal-produzzjoni għall-“iScrumbie de Dunăre afumată” jinvolvi l-passi speċifiċi li ġejjin: il-qbid, il-wasla ta' materja prima, l-ingredjenti u l-għajnuniet tal-ipproċessar; l-iffriżar u l-ħżin (proċessar inizjali), il-ħall, id-desfoljazzjoni, it-tindif, it-tbattil mid-demm, it-tmelliħ, it-tneħħija tal-melħ, it-tqattir tal-ħuta, il-fumigazzjoni (it-tnixxif, il-fumigazzjoni, it-tkessiħ u l-maturazzjoni).

3.5. Regoli speċifiċi dwar it-tqattigħ, it-taħkik, l-ippakkjar, eċċ.

—

3.6. Regoli speċifiċi dwar it-tikkettar

—

4. Definizzjoni fil-qosor taż-żona ġeografika

Iż-żona tinvolvi żewġ żoni amministrattivi:

L-ewwel żona amministrattiva hija r-Riżerva tal-Bijosfera tad-Delta tad-Danubju, li tgħaddi mill-parti serpeġġanti tax-xmara, jiġifieri Cotul Pisicii (fi Grindu, fil-kontea ta' Tulcea) għall-isobat ta' 20 m tal-bokki tad-Danubju, matul it-tliet distributuri biss tad-Danubju u dik it-taqsima nfisha tad-Danubju.

It-tieni żona hija l-muniċipalità ta' Frecăței (il-villaġġ ta' Cataloi), u hija kontinwazzjoni tal-ewwel żona.

Iż-żewġ żoni amministrattivi jiffurmaw żona kontigwa waħda fi ħdan il-kontea ta' Tulcea.

5. Rabta maż-żona ġeografika

Il-karatteristiċi tal-“iScrumbie de Dunăre afumată” huma marbutin maż-żona ġeografika tal-produzzjoni kemm permezz tal-metodu speċifiku użat fiż-żona kif ukoll permezz tar-reputazzjoni.

F'termini klimatiċi, id-Delta tad-Danubju hija differenti mill-bqija tar-Rumanija, peress li għandha klima moderata kontinetali niexfa b'influwenzi mill-Mediterran u mill-Baħar l-Iswed f'konformità mal-pożizzjoni ġeografika tagħha (45° Tramuntana), altitudni baxxa (0 – 12-il metru), żona kbira ta' ilma u veġetazzjoni tal-bur, imbankmenti u spits naturali, u fetħa wiesgħa lejn il-baċir tal-Baħar l-Iswed.

Il-Laċċ pontiku li jinsab fid-Danubju jgħix fil-parti tal-Punent tal-Baħar l-Iswed u huwa aktar ħuta tar-reġjun kostali. Il-laċċ jibqa' fil-bokki tad-Danubju, sabiex jidhra l-ilma ħelu u jistenna sakemm ix-xmara tilħaq it-temperatura t-tajba għalih. Huwa jidħol fid-Danubju madwar il-bidu ta' Marzu iżda huwa sensittiv għall-kesħa, u jerġa' jmur lura fil-baħar jekk it-temperatura kiesħa ddum xi ftit aktar jiem.

Wara li jkun kiel fil-bokki tad-Danubju, il-kulur tiegħu ġeneralment jiskura u l-pinen dorsali tiegħu jikbru fid-daqs. Huwa jiekol materjal organiku mix-xmara, jeħxien u jakkumula depożiti kbar ta' xaħam (il-laċċ huwa l-aktar ħuta oħxon tad-dinja tad-daqs tiegħu), li jagħtu l-prodott finali t-togħma unika tiegħu.

L-għalf tal-adulti jikkonsisti minn 70-75 % ta' ħut mill-Baħar l-Iswed (Engraulis, Clupeonella, Sprattus) u l-Bokki tad-Danubju (Cyprinidae), il-bqija jkunu krustaċji (Crangon, Upogebia, Idotheia) u organiżmi oħrajn skont l-abbundanza u l-aċċessibbiltà tagħhom.

Il-metodi tat-tmelliħ u tal-fumigazzjoni kiesħa għall-preservazzjoni tal-ħut fiż-żona tad-Delta tad-Danubju jistgħu jiġu applikati permezz tal-ħiliet u l-esperjenza tal-lokali li jingħaddu minn ġenerazzjoni għal oħra, kif innota Grigore Antipa fl-1916.

Fl-istruzzjonijiet għall-proċedura tal-fumigazzjoni kiesħa mfassla fl-1942 mill-Istitut ta' Riċerka tas-Sajd tar-Rumanija, il-Laċċ pontiku li nqabad fid-Danubju nżamm bħala speċi partikolarment xierqa u illustrattiva.

It-tmelliħ isir manwalment, fejn il-ħut jittraxxax bil-melħ tal-blat sabiex ftit minnu jiġi assorbit. Il-proċess tat-tmelliħ isir f'bini b'temperatura ta' madwar +40 °C, fuq perjodu massimu ta' ħamest ijiem.

L-“iScrumbie de Dunăre” jitmellaħ f'kontenituri fi kwantitajiet li jvarjaw skont l-ammont miksub f'ġurnata waħda; lottijiet differenti ta' ħut ma jitħalltux. Saff irqiq ta' melħ jiġi applikat fil-qiegħ ta' tank, imbagħad il-ħut jitqiegħed fuq nett ħdejn xulxin, bil-pinna dorsali tipponta 'l isfel, u bl-irjus jippontaw fl-istess direzzjoni. Il-melħ jiżdied sabiex jitnaqqsu d-distakki bejn il-ħut u jiġi ffurmat saff irqiq ġdid ta' melħ. Is-saffi ta' ħut u melħ jiġu alternati sakemm it-tank jimtela, u saff oħxon ta' melħ jiżdied fuq nett. Il-ġurnata ta' wara, is-salmura li tkun iffurmat tiżdied b'salmura friska, u fuq il-melħ u fuq il-ħut titqiegħed grilja b'piż sabiex jiġi żgurat li l-ħut ikun mgħaddas kompletament fis-salmura.

Wara t-tmelliħ, il-ħut jitneħħa u jitħalla joqtor.

Il-ħut jgħaddi minn test organolettiku u jekk ikun hemm togħma ta' melħ kemxejn perċepibbli, il-ħut ikun lest għall-istadju tal-fumigazzjoni.

Fejn ikun meħtieġ, l-“iScrumbie de Dunăre” jitneħħielhom il-melħ f'kontenitur b'ammonti kbar ta' ilma ffriżat għal 3 sa 16-il siegħa. Matul dan il-ħin, l-ilma jinbidel, f'konformità mal-ittestjar organolettiku.

It-tmelliħ u t-tneħħija tal-melħ jistgħu jsiru biss minn lokali li jkunu familjari ma' dawn il-proċessi tradizzjonali, li jkunu ġew mgħoddija minn ġenerazzjoni għal oħra. It-tneħħija tal-melħ issir biss meta tkun meħtieġa.

Wara li jiġi xxutat, il-ħut jiġi impalat fuq xi ħaġa ppuntata mill-għajnejn u jiddendel fuq vireg. Jinżamm distakk ta' 15-il cm bejn il-ħut sabiex id-duħħan jitħalla jiċċirkola. L-ewwel ringiela u dawk sussegwenti jiġu alternati sabiex dejjem ikun hemm spazju bejn il-ħut.

Minkejja li l-fumigazzjoni hija proċess komuni, il-fumigazzjoni kiesħa tradizzjonalment intużat għall-produzzjoni tal-“iScrumbie de Dunăre afumată”. Dan il-proċess huwa speċifiku għaż-żona ġeografika għaliex il-Laċċ pontiku huwa ħuta xaħmija ħafna, u l-fumigazzjoni kiesħa żżomm ammont kbir tax-xaħam fil-ħuta. Il-fumigazzjoni ddum minimu ta' 9 sigħat f'temperatura massima ta' 35 Grad Celsius sabiex ix-xaħam ma jintilifix u jiġu ppreservati l-kwalitajiet nutrizzjonali u sensorjali tal-ħuta.

Il-fumigazzjoni kiesħa tinvolvi erba' passi: it-tnixxif, il-fumigazzjoni, it-tkessiħ u l-maturazzjoni.

It-tnixxif iseħħ f'barrakka jew f'kamra tat-tnixxif bl-arja li tgħaddi minnha (billejl għaliex tkun iktar kesħa) għal 6 sa 10 sigħat, sakemm il-ġilda tinxef u ssir tleqq.

Il-ħut jiġi kkontrollat sabiex jiġi ċċekkjat jekk ikunx nixef biżżejjed (konsistenza soda, ma joħroġ l-ebda likwidu meta jintgħafsu, li jfisser li jkunu tilfu biżżejjed ilma; id-dnub għandom ikunu sodi). Jekk dawn il-kriterji jiġu ssodisfati, il-ħut jittieħed għall-fumigazzjoni. Jekk le, il-proċess tat-tnixxif ikompli.

Serratura ta' injam iebes imnixxef tintuża għall-fumigazzjoni.

Il-vireg bil-ħut imdendlin jitqiegħu fil-kamra tal-fumigazzjoni. Id-duħħan jiġi prodott billi s-serratura ta' injam iebes imnixxef tinħaraq b'nar bati. It-temperatura tiġi vverifikata b'termometru u titnaqqas meta taqbeż +35 °C. Id-durata tal-fumigazzjoni tiddependi fuq it-temperatura u fuq l-umdità tal-ambjent u tista' ddum bejn sagħtejn sa 48 siegħa. Il-fumigazzjoni titqies li tkun lesta meta l-ġilda tal-ħut ikollha kulur dehbi u l-karatteristiċi organolettiċi meħtieġa jkunu nkisbu.

Wara li titlesta l-fumigazzjoni, il-vireg ta' ħut iffumigat jitneħħew mill-kamra tal-fumigazzjoni u jitqiegħdu fuq karts sabiex jiksħu.

Il-maturazzjoni tal-ħut tinkiseb permezz ta' ħżin kiesaħ, inklużi kurrenti tal-arja, sakemm tinkiseb ċerta “eslatiċità”.

It-tlestija ta' suċċess ta' dawn il-passi tiddependi fuq l-arti li jkunu magħrufa l-karatteristiċi organolettiċi tal-“iScrumbie de Dunăre” wara kull stadju. Dawn il-karatteristiċi ma jiġux iddeterminati fil-laboratorju (eż. il-proċess tal-fumigazzjoni jitwaqqaf meta l-ħuta jkollha kulur imdehbi), iżda jinkisbu bis-saħħa ta' għarfien li jingħadda minn ġenerazzjoni għal oħra.

Iż-żona ġeografika ddefinita tibbenefika mill-fatt li l-ħut xieraq għall-fumigazzjoni jista' jinkiseb minn hemm. Sabiex il-fumigazzjoni ssir b'suċċess, iridu jitqiesu diversi varjabbli relatati mal-karatterisitiċi fiżiċi u kimiċi tal-ħut, il-ħin tal-qbid, u l-metodu u l-lixka tas-sajd.

Il-persuni li jwettqu fumigazzjoni fuq il-ħut fiż-żona ġeografika ddefinita jistgħu jutilizzaw għarfien espert li jippermettilhom jipproduċu prodott ta' kwalità għolja b'mod konsistenti billi jmissu u jħarsu biss.

Il-Laċċ pontiku li jinqabad fid-Danubju 'l barra miż-żona ġeografika ddefinita ma jistax jintuża għall-produzzjoni tal-“iScrumbie de Dunăre afumată” peress li l-kontenut tax-xaħam jonqos bl-isforz li jagħmel il-ħut sabiex jgħum bil-kontra tal-kurrent, u wara r-riproduzzjoni l-parti l-kbira tal-adulti jmutu minħabba eżawriment filwaqt li dawk li jgħixu jkollhom kwalitajiet organolettiċi ferm inferjuri minn dawk ta' ħut li jinqabad fiż-żona ddefinita.

Is-sajd huwa l-okkupazzjoni prinċipali u l-aktar qadima tan-nies tal-lokal fir-reġjun tad-Delta tad-Danubju. Il-ħut huma sors importanti ta' ikel u l-ipproċessar tiegħu huwa sors ta' dħul addizzjonali li jgħin lin-nies jaqilgħu l-għajxien.

Għaldaqstant, din l-attività għandha l-għeruq tagħha fil-kultura tad-Delta tad-Danubju u, peress li hija element karatteristiku tar-reġjun, tħalli impressjoni fit-tul fuq ħafna turisti minn madwar id-dinja.

Ir-reputazzjoni tal-“iScrumbie de Dunăre afumată” u l-iżvilupp tal-produzzjoni tiegħu jistgħu jiġu attribwiti għall-fatt li dan huwa prodott reġjonali qadim rikonoxxut fir-Rumanija kollha. Ir-riċetta għal dan il-prodott tirriżulta minn għarfien espert lokali li jingħadda minn ġenerazzjoni għall-oħra u hija marbuta mill-qrib maż-żona ġeografika ddefinita.

Il-karatteristiċi tal-kwalità msemmija, flimkien mar-reputazzjoni tradizzjonali tal-“iScrumbie de Dunăre afumată” fl-ikel taż-żona ġeografika ddefinita, ifissru li hija speċjalità apprezzata mill-konsumaturi u għandha reputazzjoni marbuta mill-qrib mar-reġjun. Aktar minn 100 sena ta' produzzjoni u kummerċjalizzazzjoni fiż-żona ġeografika kkontribwew għar-reputazzjoni tal-prodott.

Ir-reputazzjoni tal-“iScrumbie de Dunăre afumată” prodotta fiż-żona ġeografika ġiet deskritta mix-xjenzat Grigore Antipa, li fil-ktieb tal-1916 bl-isem “Pescăria și pescuitul în România” (“Is-Sajd fir-Rumanija”) (Academia Română, Publicațiunile Fondului Vasile Adamachi, Vol XIII, No XLVI) kiteb: “[…] Fi żminijiet riċenti, l-iżvilupp tal-industrija tal-preservazzjoni tal-ħut fir-Rumanija wriet tkabbir konsistenti. Flimkien mas-sajjieda impenjati fil-produzzjoni fuq skala kbira tal-ħut immellaħ (l-aktar forma primittiva u komuni ta' ħut ippreservat fir-Rumanija), li toffri bettiji ta' laċċ, bakkaljaw u sterlet, trilja ffumigata, eċċ., ir-reġjun ilu xi ftit taż-żmien issa jara l-feġġa ta' fabbriki u workshops li jipperservaw il-ħut qrib il-postijiet tas-swieq. Minn naħa hemm kmamar tal-fumigazzjoni li qed jipproduċu bakkaljaw iffumigat, l-‘iScrumbie de Dunăre’ u t-tipi kollha ta' ħut tal-baħar iffumigat …”.

Fl-istess qasam ġeografiku, fl-1919, ittri mill-Prefettura tal-Kontea ta' Tulcea dwar l-iskambju ta' ħut għal ċereali jsemmgħu l-kummerċjalizzazzjoni tal-“iScrumbie de Dunăre afumată” fid-Deċiżjoni Ministerjali Nru 740 tal-20 ta' Mejju 1919 u “Tabella tal-prezzijiet massimi għal ħut frisk, immellaħ u ffumigat”.

Fl-istruzzjonijiet għall-proċedura tal-fumigazzjoni kiesħa mfassla fl-1942 mill-Istitut ta' Riċerka tas-Sajd tar-Rumanija, il-Laċċ pontiku li nqabad fid-Danubju nżamm bħala speċi partikolarment xierqa u illustrattiva.

L-“iScrumbie de Dunăre afumată” kompla jiġi prodott u jinbiegħ fiż-żona ġeografika fis-snin sussegwenti, matul l-iżvilupp soċjoekonomiku tar-Rumanija, u ssemma' f'diversi dokumenti ta' produzzjoni. Fl-1958, l-“iScrumbie de Dunăre afumată” nbiegħ madwar ir-Rumanija kollha skont it-tabella sommarja tal-pjanijiet ta' żvilupp maħruġa mill-Impriża tal-Industrijalizzazzjoni u tal-Iżvilupp tal-Ħut ta' Tulcea (IIDP). Fl-1965, il-produzzjoni kompliet u ssemmiet fil-Pjan tal-Produzzjoni tal-IIDP, Nru 69 tal-Inventarju, l-Arkivji Nazzjonali ta' Tulcea. It-tradizzjoni tal-produzzjoni tal-“iScrumbie de Dunăre afumată” fiż-żona ġeografika kompliet mill-2011 'il quddiem mill-membri tal-Assoċjazzjoni RO-Pescador, l-uniċi produtturi fiż-żona ġeografika.

Ġew ippubblikati diversi artikoli li jikkonċernaw l-“iScrumbie de Dunăre afumată”, inkluż wieħed minn Angelika Sontheimer bl-isem “Regionale Produkte auch in Rumanien zunehmend beliebt — Geraucherter Hering aus dem Donaudelta” (Il-prodotti reġjonali qed isiru popolari wkoll fir-Rumanija - aringa ffumigata mid-Delta tad-Danubju) f'LZ Rheinland Nru 34/2017 (Landwirtschaftliche Zeitschrift Rheinland), ġurnal Ġermaniż dwar l-ambjent rurali u urban matul ir-Renu (link: https://www.lz-rheinland.de/), artiklu bl-isem “Geraucherter Hering aus dem Donaudelt” fil-pubblikazzjoni online “BWagrar” Nru 43/2017 (Baden-Württemberg Agrar), ippubblikat mill-Assoċjazzjoni Federali tal-Bdiewa ta' Baden-Württemberg (link: https://www.bwagrar.de/), u rapport bl-isem “Pe urmele scrumbiei de Dunăre” (Fuq it-traċċi tal-laċċ tad-Danubju)] f'National Geographic Traveler, editjat minn Domnica Macri u illustrat mill-fotografu tal-arti Iunut Macri, Vol 37, is-sajf tal-2017.

L-“iScrumbie de Dunăre afumată” huwa apprezzat f'fieri kummerċjali nazzjonali u internazzjonali speċjalizzati, fejn il-preżenza tiegħu tippromwovi r-Riżerva tal-Bijosfera tad-Delta tad-Danubju: Seafood Expo Global/Seafood Processing Global (Brussell, il-Belġju); Donaufest Ulm/Neu-Ulm (il-Ġermanja); Polfish - International Fair of Seafood Processing and Products (Gdańsk, il-Polonja): INDAGRA (Bucharest); FAO World Food Day (Bucharest - Casa Poporului); Rural Fest (Bucharest); the Danube Delta Fish Market Festival (Tulcea); Danube Delta Gastronomic and Ethnocultural Festival (Tulcea).

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta' dan ir-Regolament)

http://www.madr.ro/docs/ind-alimentara/documentatie-2016/Documentatie-caiet-de-sarcini-Scrumbie-afumata-de-Dunare-IGP.pdf

(1) ĠU L 343, 14.12.2012, p. 1.